आर्मी, लुम्बिनी, कर्णाली र सुदूरपश्चिम सेमिफाइनमा
विराटनगरको जिपी कोइराला क्रिकेट मैदानमा जारी कोशी प्रदेश ट्रफी पेप्सी राष्ट्रिय टी–२० क्रिकेट प्रतियोगितामा बिहीबार आफ्नो अन्तिम लिग खेलमा पराजय भोग्दै नेपाल पुलिस र एपीएफ क्लब प्रतियोगिताबाट बाहिरिएका छन् ।
विराटनगर — विराटनगरको जिपी कोइराला क्रिकेट मैदानमा जारी कोशी प्रदेश ट्रफी पेप्सी राष्ट्रिय टी–२० क्रिकेट प्रतियोगितामा बिहीबार आफ्नो अन्तिम लिग खेलमा पराजय भोग्दै नेपाल पुलिस र एपीएफ क्लब प्रतियोगिताबाट बाहिरिएका छन् ।दुई विभागीय टोली बाहिरिएसँगै प्रतियोगिताको सेमिफाइनल समिकरणको टुंगो लागेको छ । समूह ए बाट विजेता र उपविजेता हुँदै त्रिभुवन आर्मी क्लब र कर्णाली प्रदेशले अन्तिम चारको यात्रा गरेका छन् । त्यसैगरी समूह बी बाट क्रमशः लुम्बिनी र सुदूरपश्चिम प्रदेश अन्तिम चारमा पुगेका छन् । फाइनल प्रवेशकालागि शुक्रबार आर्मीले सुदूरपश्चिमसँग र लुम्बिनीले कर्णाली प्रदेशसँग प्रतिष्पर्धा गर्ने छ ।अन्तिम लिग खेलमा बिहीबार एपीएफ र पुलिस दुवै टोली गर या मरको स्थितिमा थिए । त्यस्तोमा एपीएफ मधेश प्रदेशसँग २१ रन र पुलिस बागमती प्रदेशसँग ३३ रनले पराजित हुँदै घर फर्किए । एपीएफले मधेश माथि ८.५ ओभरमा जित दर्ता गरेको भए ४ अंक भएको कर्णालीलाई रनरेटमा उछिन्दै अन्तिम चारको यात्रा गर्ने थियो । उता मधेश प्रदेशले एपीएफलाई हराए पनि समान चार अंक भएको कर्णालीसँग नेट रनरेटमा पछिपर्‍यो । मधेशले अन्तिम चारमा पुग्ने एपीएफलाई ८३ रनमा रोक्नु पर्ने स्थिति थियो ।टस हारेर ब्याटिङ गरेको मधेशले ८ विकेट गुमाई प्लेयर अफ द म्याच विशाल सुस्लिङको ३३ बलमा ४ छक्का र ४ चौका प्रहार गरी अविजित ५४ रनसहित पवन सराफको २५ र अविषेक तिवारीको १९ रनको योगदानमा १ सय ४३ रनको योगफल तयार पारेको थियो । १ सय ४४ रनको लक्ष्य पछ्याएको एपीएफ ८ विकेट गुमाएर १ सय २२ रनमा सिमित भयो । एपीएफकालागि सुमित महर्जनले २९ बलमा १ छक्का र ९ चौका प्रहार गरी ५२ रनको योगदान गरे । एपीएफलाई सस्तोमा समेट्न मधेका राजेश यादवले ३ र अरनिको यादवले २ विकेट लिए । अर्को समूहमा पुलिसले वाग्मती प्रदेशमाथि १२.५ ओभरमा जित निकाल्न सफल भएको स्थितीमा ६ अंक भएको सुदूरपश्चिम प्रदेशलाई रनरेटमा पछिपार्दै अन्तिम चारको यात्रा गर्ने थियो । त्यस्तोमा पुलिस वाग्मती प्रदेशसँग उल्टै ३३ रनले पराजित बन्यो ।टस हारेर ब्याटिङ गरेको वाग्मतीले ७ विकेट गुमाई १ सय ७३ रनको स्कोर बनाएको थियो । वाग्मतीका लागि प्लेयर अफ द म्याच इसान पाण्डेले ५० बलमा २ छक्का र ७ चौका प्रहार गरी अविजित ७४, रविन जोशीले २७ र शुभ कन्साकरले २६ रनको योगदान दिए । पुलिसका अविशेक कार्की र दिपक सेरलाले समान २ विकेट लिए । जवाफमा १ सय ७४ रनको लक्ष्य पाएको पुलिसले १२ ओभरमा सबै विकेट १ सय ४० रनमा सीमित भयो । पुलिसका रोहन विकले ४३, शंकर रानाले २७ र सुनिल दौल्यारले अविजित २६ बनाए । वाग्मतीका कृजन गुरुङले ४ तथा तिलक भण्डारी र इसान पाण्डेले समान दुई विकेट लिए ।